C 498/24
DA
Den Europæiske Unions Tidende
30.12.2022
Det Europæiske Regionsudvalgs udtalelse — RU's rolle i styrkelsen af det subnationale klimadiplomati forud for COP27 og COP28
(2022/C 498/05)
Ordfører:
Olgierd GEBLEWICZ (PL/EPP), formand for regionalrådet i Vestpommern
POLITISKE ANBEFALINGER DET EUROPÆISKE REGIONSUDVALG (RU)
1. understreger de subnationale myndigheders betydning, når det handler om at nå klimaambitionerne med fokus på den fremtidige gennemførelse af FN's verdensmål for bæredygtig udvikling og opfylde bestemmelserne i Parisaftalen med henblik på at nå målet om at begrænse den globale opvarmning til 1,5 oC;
2. beklager den manglende anerkendelse af de subnationale myndigheders rolle i Rådets konklusioner af 21. februar 2022 om »EU-klimadiplomati: fremskyndelse af gennemførelsen af Glasgowresultaterne«, som understreger betydningen af klimadiplomati og EU's opsøgende aktiviteter over for tredjelande med henblik på at fremskynde gennemførelsen af COP26-klimaaftalen fra Glasgow;
3. opfordrer indtrængende de nationale regeringer til at gøre en indsats for at inddrage deres lokale og regionale myndigheder, når de forhandler om betingelserne for globale klimamål og fastlægger nationalt bestemte bidrag (NDC'er) og nationale tilpasningsplaner, da det er disse myndigheder, der konkret skal leve op til regeringernes internationale tilsagn og forpligtelser.
Udvalget mener derfor, at de nationalt bestemte bidrag, der ikke er godkendt af de lokale og regionale myndigheder, sandsynligvis ikke vil blive gennemført med succes, og at UNFCCC systematisk bør kontrollere, at dette skridt er taget, inden de accepteres.
Udvalget opfordrer i denne sammenhæng de nationale regeringer til at inddrage såvel regionale som kommunale delegerede i de nationale forhandlingsdelegationer under UNFCCC's klimatopmøde;
4. understreger, at byer og regioner står i forreste række, når det handler om at håndtere konsekvenserne af klimaforandringer såsom klimarelaterede katastrofer, sociale konsekvenser i form af f.eks.
energifattigdom og stigende vejrrelaterede sundhedsproblemer, miljømæssige konsekvenser såsom drastiske tab af biodiversitet, økosystemer og deres tjenester, og de eksisterende uligheder, som klimaforandringerne forværrer.
Udvalget betoner, at der er behov for subnationalt klimadiplomati for at opfylde de nationale klimamål, eftersom de lokale og regionale myndigheder forbereder og gennemfører detaljerede tilpasnings- og modvirkningsplaner, der tager nøje hensyn til lokale miljøforhold og socioøkonomiske krav og energi- og klimaretfærdighed;
5. understreger, at vellykkede klimaforanstaltninger, der gennemføres af byer og regioner, kan være mere ambitiøse end nationale mål, uden at det går ud over væksten og den territoriale samhørighed.
Dette tjener som et stærkt eksempel og fungerer som en løftestang for nationale og subnationale politiske grupper, der går efter at vedtage mere progressive klimapolitikker;
6. finder det er afgørende at støtte byernes og regionernes klimanetværk og styrke deres subnationale klimadiplomatiske aktiviteter med henblik på at opbygge kritisk politisk modstandsdygtighed over for tilbageskridt på nationalt plan og dermed sikre opfyldelsen af de globale klimamål;